ཞེས་གསུངས་པ་སོགས་བཀའ་ལུང་གྲངས་ལས་འདས་པ་དང་།རྒྱལ་བསྟན་དཔལ་མགོན་མཆོག་གི་གཙུག་རྒྱན་ཡིད་བཞིན་ནོར་བུ་གྱི་ལིང་གཏེར་སྟོན་སྐྱེས་ཕྲེང་ལྔ་བ་རིན་པོ་ཆེ༧བདེ་ཆེན་འཇིགས་མེད་རྡོ་རྗེ་དཔལ་བཟང་པོའི་མི་འགྱུར་སྐུ་ཡི་ཕྲེང་རབས་བྱོན་པ་སྟེ།དང་པོ་རྒྱལ་བའི་བསྟན་པ་རིན་པོ་ཆེའི་དབང་དུ་བྱས་ནས་རྒྱ་གར་འཕགས་ཡུལ་གྲུབ་བརྒྱའི་མེས་པོ་མངའ་བ་དཔལ་མགོན་འཕགས་པ་ཀླུ་སྒྲུབ་ཀྱི་བསྙེན་རྫོགས་མཁན་པོར་མངའ་གསོལ་མཛད་པའི་གྲུབ་ཆེན༧ས་རཱ་ཧ་ཞེས་མཚན་སྙན་སྲིད་པའི་ཁམས་སུ་མཆོད་སྤྲིན་གྱི་བླ་བྲིས་མེ་ཏོག་སྲིད་ན་གཡོ་བ་དེ་ཉིད་དང་།གཉིས་པ་བྱང་སེམས་དཀོན་མཆོག་འབྱུང་གནས་ལ་སོགས་པའི་སྐྱེས་ཕྲེང་དུ་མ་བཞེས་ཏེ་འཕགས་ཡུལ་དུ་སངས་རྒྱས་བསྟན་པ་དང་ཁམས་གསུམ་འགྲོ་དྲུག་སྤྱི་ལ་ཕན་པ་དཔག་མེད་མཛད་ཅིང་།ཐུགས་སྨོན་རྟེན་འབྲེལ་ཁ་བའི་ལྗོངས་སུ་ཤར་ཚུལ་ནི་གངས་རི་ར་བའི་མུ་ཁྱུད་རབ་ཏུ་མཛེས་པའི་ཡུལ་ལྗོངས་འདི་ལ་ཀུན་མཁྱེན་ཆོས་ཀྱི་རྒྱལ་པོ་སྲོང་བཙན་སྒམ་པོས་འགྲོ་བའི་སྡུག་བསྔལ་གྱི་མུན་པ་བསལ་བའི་ཕྱིར་རྒྱལ་བསྟན་རྟ་བདུན་དབང་བོའི་འོད་སྣང་གི་སྐྱ་རེངས་ཐོག་མར་བཞད་པ་ནས་བཟུང་སྟེ།གང་ཉིད་ཀྱང་ཟླ་བའི་རྗེས་སུ་རྒྱུ་སྐར་འབྲངས་བ་བཞིན་དུ་སྐྱེ་བའི་ཕྲེང་བ་བརྒྱུད་མར་བཞེས་ནས་བསྟན་འགྲོའི་དོན་རྣམས་རླབས་ཆེན་མཛད་འདུགགསུམ་པ་གཏེར་སྟོན་བརྒྱད་རྩ་བརྒྱད་ཀྱི་ཡ་གྱལ་དུ་གྲགས་པའི་གཏེར་ཆེན་རཏྣ་གླིང་བ་དང་།བཞི་བ་མཁས་དང་གྲུབ་པའི་འཁོར་ལོས་བསྒྱུར་བ་དང་མཚན་གྱི་རོལ་མོ་ཕྱོགས་བཅུར་རྒྱས་པའི་མངའ་བདག་ཆེན་པོ༧གྱི་ལིང་གཏེར་སྟོན་ཐེག་མཆོག་རྡོ་རྗེ་རིན་པོ་ཆེས་ཀྱང་རྒྱལ་བསྟན་སྤྱི་དང་ཁྱད་པར་དུ་སྔ་འགྱུར་བསྟན་པའི་རྩ་བ་གཞི་ནས་བསླངས་པ་གཅིག་པོ་ཡང་བཀའ་དྲིན་གཞན་གྱིས་མི་ལོངས་ཤིང་།ཁ་བ་རི་བོའི་ལྗོངས་སུ་ལུང་དང་རྟོགས་པའི་ཡོན་ཏན་གྱི་རྩེར་སོན་པར་རློན་པ་འཕྲིན་ལས་དང་གྲགས་པ་ཆེས་ཆེར་མཐོ་བ་རྣམས་ཀྱིས་ང་རྒྱལ་ཟིལ་དཔུང་མནན་ནས་མགོ་བོ་སྤྱི་གཙུག་གི་རྒྱན་ལ་བཀོད་པ་སོགས་བསམ་ཡུལ་ལས་འདས་པར་འདུག།།